༄༅། ། ཡབ་གཅིག་རྡོ་རྗེ་འཆང་འཇིགས་མེད་གོ་ཆའི་རྣམ་ཐར་རྡོ་རྗེའི་གླུ་ཚོགས་འགའ་ཞིག་ཕྱོགས་གཅིག་ཏུ་བཀོད་པ་ངོ་མཚར་དད་པའི་ལྡེ་མིག་ཞེས་བྱ་བ་བཞུགས་སོ། །
༄༅། ། གདོད་ནས་རྣམ་དག་སྤྲོས་པ་ཉེར་ཞི་ལྷུན་གྲུབ་འོད་གསལ་འདུས་མ་བྱས། །
འགག་མེད་རང་གསལ་ཀུན་ཁྱབ་སྟོང་ཉིད་སྙིང་རྗེ་ཆེན་པོ་ཟུང་འཇུག་པའི། ། ཡེ་ཤེས་
སྒྱུ་མའི་མཚན་དཔེའི་རོལ་གར་གང་ལ་གང་འདུལ་སྤྲུལ་པའི་སྐུ། ། དངོས་བརྒྱུད་
རྣམ་འདྲེན་རྒྱ་མཚོར་བཅས་ལ་སྒོ་གསུམ་གུས་པའི་ཡིད་ཀྱིས་འདུད། ། སངས་རྒྱས་
གཉིས་པ་ཨུ༵་རྒྱན༵་པདྨ་འབྱུང་གནས་སྤྲུལ་པའི་གར། ། གང་ཤར་རང༷་གྲོཟུང་འཇུག་བདེ་ཆེན་རྡོ༵་རྗེ༵འི་རིགས་སྔགས་འཆང་། ། འཇིག༵ས་མེད༵་ལྟ་བའི་གདེངས་ལྡན་བརྟུལ་
ཞུགས་སྤྱོད་པའི་གོ༵་ཆ༵་ཅན། ། སྙིང་ནས་འདུད་དོ་བྱང་ཆུབ་བར་དུ་རིགས་ཀྱི་བདག་
པོར་བཞུགས། །
རྣམ་ཀུན་མཆོག་ལྡན་སྟོང་ཉིད་དབྱིངས་སུ་བྱང་ཆུབ་ཀྱང་། ། ལོངས་སྤྱོད་རྫོགས་སྐུ་
མཚན་དང་དཔེ་བྱད་དཔལ་འབར་བ། ། རྨད་བྱུང་རབ་འབྱམས་ཞི་དང་ཁྲོ་བོའི་
དཀྱིལ་འཁོར་ལ། ། གུས་པས་འདུད་དོ་མཆོག་ཐུན་དངོས་གྲུབ་དེང་འདིར་སྩོལ། །
མི་འགྱུར་སྟོང་ཉིད་བདེ་ཆེན་ཡེ་ཤེས་རོལ་པ་ལས། ། ཆགས་མེད་ཆགས་པ་ཆེན་
པོའི་སྤྱན་གྱི་ཟུར་མདའ་ཡིས། ། འགྲོ་ཀུན་ལྷན་སྐྱེས་བདེ་ཆེན་དབྱིངས་སུ་སྦྱོར་
མཛད་པའི། ། མ་ཚོགས་མཁའ་འགྲོས་ཚེ་རབས་ཀུན་ཏུ་རྗེས་སུ་སྐྱོངས། ། ངོ་བོ་ཡེ་
ཤེས་རྒྱལ་བ་རྒྱ་མཚོའི་ཐུགས་རྗེའི་གར། ། མ་རུང་འདུལ་ཕྱིར་གཏུམ་དྲག་ཉམས་
བརྒྱའི་གཟི་འབར་བ། ། སྣང་སྲིད་དྲེགས་པའི་དཀྱིལ་འཁོར་འཁོར་ལོར་ཡོངས་ཤར་
བའི། ། མཐུ་ལྡན་བསྟན་སྲུང་དམ་ཅན་རྒྱ་མཚོས་རྟག་ཏུ་སྲུངས། ། རབ་མཛེས་ལྟ་
སྡུག་གསེར་གྱི་ལྷུན་པོ་ལྟ་བུའི་སྐུ། ། རབ་བརྗིད་གདོང་ལྔའི་དབང་པོའི་སྟེང་ན་
འགྱིང་བག་ལྡན། ། རབ་བཀྲ་དར་གྱི་རྒྱལ་མཚན་ནེའུ་ལེས་ཕྱག་ཟུང་སྤྲས། ། རབ་
སྟེར་འདོད་དགུའི་ཆར་འབེབས་ནོར་མང་བུ་དེས་སྐྱོངས། ། འདི་ན་མེད་པར་ཡོད་ལ་
སྒྲོ་བཏགས་ཀྱི། ། ཟོལ་སྦྱོར་མ་ཡིན་མངོན་སུམ་དྲང་པོའི་གཏམ། ། ཀུན་གྱི་ཐུན་མོང་
སྤྱོད་ཡུལ་ཉིད་གྱུར་པའི། ། ཡབ་རྗེའི་ངོ༵་མཚ༵ར་མཛད་པའི་རྒྱ་མཚོ་ལས། ། ཀུ་ཤའི་
རྩེ་མོའི་ཆུ་ཐིག་བཞིན། ། གཟུ་བོའི་བློ་ཡི་ཉེར་བླངས་ནས། ། རང་དང་སྐལ་མཉམ་
འགྲོ་ཀུན་ལ། ། ད༵ད་པའི༵་ལྡེ་༵མི༵ག་འདི་སྦྱིན་ནོ། །
དེ་ལ་རང་ཅག་གི་འདྲེན་པ་ཆེན་པོ་དུས་གསུམ་རྒྱལ་ཀུན་འདུས་པའི་སྤྱི་གཟུགས་རྡོ་
རྗེ་འཆང་མཚན་བརྗོད་པར་དཀའ་བ་དོན་གྱི་སླད་དུ་མཚན་ནས་སྨོས་པ་ཨུ༵་རྒྱན༵་
རང༵་གྲོལ༵་རྡོ་༵རྗེ་༵འཇི༵གས་མེ༵ད་གོ༵་ཆ༵་དཔ༵ལ་བཟ༵ང་པོ༵་ཞེས་གྲགས་པ་འདི་ཉིད་ངེས་
པ་དོན་དུ་བདག་ཅག་གི་སྟོན་པ་གཉིས་པ་སློབ་དཔོན་ཆེན་པོ་པདྨ་འབྱུང་གནས་དང་
གཉིས་སུ་མེད་ཀྱང་གཉིས་སུ་སྣང་བའི་སྒྱུ་འཕྲུལ་ལས། སྔོན་གྱི་དུས་སུ་ཐུབ་པའི་ཉེ་
གནས་ཀུན་དགའ་བོ་དང་། འཕགས་ཡུལ་དུ་རྣལ་འབྱོར་དབང་ཕྱུག་གྲུབ་ཆེན་ཤ་
ཝ་རི། འཇམ་དཔལ་དབྱངས་ཁྲི་སྲོང་སྡེའུ་བཙན་གྱི་བོད་འབངས་སྐྱོང་བའི་སྐབས་
འགོས་ཆོས་བློན་ཆེན་པོ་པདྨ་གུང་བཙན། ལོ་ཆེན་པཻ་རོ་ཙ་ན། ཡང་དག་གྲུབ་པའི་
སློབ་དཔོན་ཆེན་པོ་ནམ་མཁའི་སྙིང་པོ་སོགས་དུས་གཅིག་དང་། རྗེ་ཀུན་སྐྱོང་གླིང་
པ༑ སྤྲུལ་སྐུ་མཆོག་ལྡན་མགོན་པོ། བརྟུལ་ཞུགས་སྤྱོད་པའི་རིགས་སྔགས་འཆང་བ་
ཡོལ་མོ་བ་ཆེན་པོ་སོགས་མཁས་པ་དང་གྲུབ་པའི་ངོ་མཚར་གྱི་སྐྱེ་བའི་འཕྲེང་བ་ཇི་
སྙེད་དུ་བྱོན་ཏེ་འགྲོ་བའི་དོན་མཛད་ཅིང་། ཞིང་འདིར་ཡང་སྐུ་ན་ཕྲ་མོའི་དུས་ནས་
སྔོན་གྱི་ཏིང་ངེ་འཛིན་ཟབ་མོའི་མཐུ་ལས་ལྐོག་གྱུར་གྱི་གནས་རྣམས་ཀྱང་མངོན་
སུམ་དུ་གསལ་བ་དང་། སློབ་དཔོན་ཆེན་པོ་པདྨ་སམ་བྷ་ཝའི་རྣམ་པར་མཇལ་ཞིང་། དབང་བསྐུར་བ་དང་། རྨི་ལམ་དང་མངོན་སུམ་ཅི་རིགས་པར་དཔལ་ལྡན་སྔགས་ཀྱི་
བསྲུང་མས་སྐུ་ལུས་དང་གྲིབ་མ་ལྟར་བསྲུང་སྐྱོབ་མཛད་པ་སོགས་གཟིགས་སྣང་ཡ་
མཚན་པ་མང་ཞིང་། སྐུ་ཡོན་གསན་སྦྱོང་སོགས་ཀྱང་དགེ་རྒན་གྱིས་ཞབས་བསྐུལ་
སོགས་ལ་མ་ལྟོས་པར་སྤྱན་གཟིགས་པ་ཙམ་གྱིས་རང་བབས་སུ་མཁྱེན་ཅིང་། དེ་
ཡང་ཐུགས་རྗེ་ཆེན་པོ་མ་རིག་མུན་སེལ་གྱི་ལུང་བསྟན་གསལ་བ་ལས། འདི་ནས་ཕྱི་
མ་མ་འོངས་རིང་འདས་དུསཿམང་ཡུལ་ནམ་མཁའ་ཁྲག་མདོག་ཡང་ཡང་འོངཿཁྲག་གི་ཆར་པ་ཟླ་བ་བཅོ་བརྒྱད་འབབཿདེ་ཚེ་པདྨ་གུང་བཙན་སྐྱེ་བའི་མཐའཿསུརྱ་
སིང་ཧ་ཞེས་བྱས་གདམས་པ་འབྱིནཿབསྟན་དང་འགྲོ་ལ་བདེ་སྐྱིད་སྤེལ་བ་འོངཿཞེས་གསུངས་པ་ལྟར། རྗེ་འདི་ཉིད་གཏེར་སྟོན་ཆེན་པོ་ཉི་མ་སེང་གེར་སྐུའི་སྐྱེ་བ་
བཞེས་པའི་སྐབས་ཟབ་གཏེར་འདི་ཕྱག་ཏུ་སོན་ན་བསྟན་འགྲོར་སྨན་པར་གསུངས་
ཀྱང་། སྐྱེ་འགྲོའི་བསོད་ནམས་ཀྱི་ཇི་བཞིན་ཕྱག་ཏུ་མ་སོན་པ་གཏེར་སྟོན་ཉི་མ་
གྲགས་པས་བཞེས་པ་ལས། སྐུ་ཐོག་འདིར་སྔོན་མའི་ཆོས་སྐལ་འཕགས་པ་ཐུགས་
རྗེ་ཆེན་པོ་མ་རིག་མུན་སེལ་དང་། སྐལ་བཟང་སངས་རྒྱས་སྟོང་དབང་སོགས་ཆོས་
ཀྱི་ཐོག་མར་གསན་བཞེས་ཀྱི་རྟེན་འབྲེལ་ཟབ་མོ་ལྷུན་གྱིས་གྲུབ་པར་འགྲིག་པ་ནི་
སླར་ཡང་སྔོན་གྱི་ལས་འཕྲོ་ལ་སྤྱོད་པར་མཛད་པ་སྟེ། རྗེ་ཉིད་ཀྱི་མགུར་ལས། ལྷ་
སྙིང་རྗེའི་རང་གཟུགས་སྤྱན་རས་གཟིགས། ། བློ་མ་རིག་མུན་པ་སེལ་བའི་དབང་། །
དཔལ་སངས་རྒྱས་སྟོང་གི་རྗེས་གནང་བཅས། ། སྔོན་བསོད་ནམས་བསགས་པའི་
མཐུ་ཡིས་རྙེད། ། ཆོས་ཐོག་མའི་རྟེན་འབྲེལ་ཕུན་ཚོགས་པས། ། མི་བདག་གི་གཞན་
ཕན་ཅུང་འགྲུབ་སྙམ། ། ཞེས་གསུངས་སོ། །
གནད་བྱང་ཐུགས་ཀྱི་སྒྲོམ་བུ་ལས། ནམ་སྙིང་མྱང་བན་མཆོག་དབྱངས་དངཿལྷ་
སྲས་སྤྲུལ་པས་ཆོས་སྒོ་འབྱེདཿཞེས་གནུབས་ནམ་མཁའི་སྙིང་པོའི་སྤྲུལ་པ་ཡིན་
པར་རྗེ་ཐམས་ཅད་མཁྱེན་པ་འཇིགས་མེད་གླིང་པས་ཡང་དག་གི་བཀའ་བབས་
མཛད་པས་ཀྱང་མཚོན་ནུས་སོ། །
དཔལ་ཙ་རི་ཏྲ་དང་གཉིས་སུ་མེད་པའི་མདོ་ཁམས་སཻངྒ་རྫོང་ལ་ཞལ་གཟིགས་ཏེ་
ཕྱག་འབུལ་བ་གནང་སྐབས་སློབ་དཔོན་ཆེན་པོ་སྣང་སྲིད་ཟིལ་གནོན་གྱི་ཆ་ལུགས་
སུ་དངོས་སུ་མཇལ་ཞིང་། གནས་ལུགས་རིག་པའི་དེ་ཁོ་ན་ཉིད་ཀྱི་དོན་ཕྱིན་ཅི་མ་
ལོག་པར་ཐུགས་ལ་འཁྲུངས་ཀྱང་། གཞན་དོན་དུ་ཡོངས་གྲགས་ཀྱི་སྐྱེ་བུ་དམ་པ་དུ་
མ་ལས་མདོ་སྔགས་ཀྱི་ཆོས་ཚུལ་བསམ་གྱིས་མི་ཁྱབ་པ་གསན་ཅིང་། མདོར་ན་
ཆོས་ཀྱི་དོན་དུ་དཀའ་སྤྱད་ཀྱི་མཛད་པ་རྗེ་བཙུན་མི་ལ་དང་། འཕགས་པ་རྟག་ཏུ་
ངུའི་རྣམ་ཐར་ལ་འགྲན་བཟོད་པའི་དཀའ་བ་ཁུར་དུ་བཞེས་ཏེ། ཡུལ་ཉེར་བཞིའི་
ནང་ཚན་ཧི་མ་ལ་ཡི་གྲོང་ཁྱེར་དུ་གྲགས་པ་གནས་མཆོག་དཔལ་གྱི་ཙ་རི་ཏྲ་དང་། བོད་ཡུལ་གྱི་དེ་ཝི་ཀོ་ཊི་ལྷོ་བྲག་མཁར་ཆུ། གཉལ་ཨུ་རྒྱན་གླིང་ཡང་དགོན་སོགས་
གནས་ཆེན་དང་སྒྲུབ་གནས་མང་པོར་སྒྲུབ་པའི་རྒྱལ་མཚན་བཙུགས་ཏེ། རིམ་པ་
གཉིས་ཀྱི་རྣལ་འབྱོར་ལས་ཐུགས་གཡེལ་བ་མེད་པར་ལྗགས་བསྙེན་སོགས་བསམ་
གྱིས་མི་ཁྱབ་པ་མཛད་པས་ལྷག་པའི་ལྷ་རབ་འབྱམས་ཀྱི་ཞལ་གཟིགས་ཤིང་བྱིན་
གྱིས་བརླབས། དཔལ་སྔགས་ཀྱི་བདག་མོ་ཨེ་ཀ་ཛ་ཏིའི་དགྱེས་ཞལ་དངོས་སུ་ལན་
གསུམ་གཟིགས་ཏེ་བསྲུང་མའི་གཙོ་བོར་འདི་ཉིད་ཀྱིས་མངའ་གསོལ་བར་མཛད། ཁྱད་པར་རྫོགས་པ་ཆེན་པོ་ཀུན་བཟང་དགོངས་པ་ཟངས་ཐལ་དང་། སྙིང་ཏིག་ཡ་
བཞི་སོགས་མན་ངག་རྫོགས་པ་ཆེན་པོ་ལ་ཉམས་བཞེས་ཀྱི་མཐིལ་མཛད་དེ་ལྷུན་
གྲུབ་སྣང་བཞིའི་གོ་འཕང་མངོན་དུ་མཛད་པ་སོགས་རྣམ་ཐར་རིན་པོ་ཆེར་གསལ་
བ་ལྟར་དང་། ཞལ་སློབ་ཀྱང་རིན་པོ་ཆེ་ཉིད་ཀྱི་གཅུང་རྗེ་དབོན་རི༵ག་པ༵་འཛི༵ན་པ༵་
ཕྲིན༵་ལས༵་དར༵་རྒྱས༵་དཔ༵ལ་བཟ༵ང་པོ༵་ཞེས་གསན་བསམ་གྱི་སྒོ་ནས་མང་དུ་ཐོས་པ་
ཀུན་དགའ་བོའི་རྣམ་ཐར་ལ་འགྲན་བཟོད་ཅིང་། ཚུལ་ཁྲིམས་ཀྱི་དྲི་བསུང་ཕྱོགས་
བརྒྱར་འཕྲོ་བ་ཕྱི་ལྟར་དུ་གནས་བརྟན་འདུལ་བ་འཛིན་པ་ཆེན་པོ། ནང་ལྟར་གསང་
བ་ཟབ་མོའི་གདམས་པས་ཐུགས་རྒྱུད་ཡོངས་སུ་གང་བའི་རྡོ་རྗེ་འཛིན་པ་ཆེན་པོ། མདོ་ཁམས་སྨད་ཕྱོགས་ཀྱི་རིག་པ་འཛིན་པ་རྒྱ་མཚོའི་གཙུག་གི་ནོར་བུར་གྱུར་པ། ཚད་ཐུབ་ཀྱི་ཡོངས་འཛིན་དུ་མས་རྡོར་བྲག་རིགས་འཛིན་པདྨ་ཕྲིན་ལས་ཀྱི་རྣམ་
འཕྲུལ་དུ་ངོས་འཛིན་མཛད་ཅིང་། འཇིག་རྟེན་གྱི་ངོས་ནས་ཀྱང་མཁྱེན་རབ་ཚངས་
པའི་བློ་གྲོས་ཀྱི་དཔེ་ཟླར་འོས་པ། བདག་ལ་ཡང་སྐུ་དྲིན་གྱི་ངོས་ནས་ཡབ་རྗེ་རྡོ་རྗེ་
འཆང་གཉིས་པ་ལྟ་བུར་གྱུར་པ་འདི་ཉིད་ཆོས་བརྒྱུད་འཛིན་པའི་གཙོ་བོར་གྱུར་ཅིང་། གཞན་ཡང་རྗེ་དབོན་རིགས་འཛིན་ཀུན་བཟང་རྒྱ་མཚོ། རྣལ་འབྱོར་སྤྱོད་པ་ཨུ་རྒྱན་
འཇིགས་མེད་བསྟན་འཕེལ། ཐ་ཤལ་བ་བདག་སོགས་འདུས་པ་དུ་མར། སྔ་འགྱུར་
རྒྱུད་འབུམ་རིན་པོ་ཆེས་གཙོས་པའི་བཀའ་གཏེར་བསམ་གྱིས་མི་ཁྱབ་པའི་དབང་
ལུང་ཁྲིད་སོགས་སྨིན་རྒྱས་སུ་བསྩལ་ཞིང་། གངས་ཅན་བསྟན་པའི་བདག་པོ་དཔལ་ས་སྐྱ་བ་དང་། ཡང་ཟབ་གླིང་གི་མཆོག་
སྤྲུལ་གསང་སྔགས་མཚན་ཅན། དགའ་ལྡན་གསང་སྔགས་གླིང་གི་སྤྲུལ་སྐུ་རིན་པོ་
ཆེ༑རི་འོད་ཆེས་སྤྲུལ་སྐུ། སྒོམ་ཆེན་སྤྲུལ་སྐུ། དགོན་གསར་ཐུགས་སྲས་རིན་པོ་ཆེ་
སོགས་དབུས་གཙང་གི་བླ་མ་ཆེ་ཕྲ་དུ་མ་དང་། མདོ་ཁམས་ཕྱོགས་སུ་ལོ་ཆེན་བཻ་
རོའི་རྣམ་འཕྲུལ་དུ་ལུང་གིས་ཟིན་པའི་རྗེ་ཉིད་ཀྱི་རྩ་བའི་བླ་མ་རིག་འཛིན་རྒྱ་མཚོ་
དཔལ་བཟང་པོ་དང་། ཟེ་ཆེན་མཆོག་སྤྲུལ་རྣམ་གཉིས་སོགས་བསྟན་འཛིན་གྱི་
སྐྱེས་ཆེན་དུ་མར་བཀའ་ཆོས་བསམ་གྱིས་མི་ཁྱབ་པ་འབུལ་བར་མཛད་དེ་སངས་
རྒྱས་ཀྱི་བསྟན་པ་ཉིན་མོར་བྱེད་པའི་དཀྱིལ་འཁོར་ལྟར་ཀུན་དུ་སྣང་བར་མཛད་པའི་
རྣམ་པར་ཐར་བ་ལ་གཞིག་ན་རྒྱལ་དབང་པདྨ་ཀ་ར་སླར་ཡང་བསྟན་པའི་ཉམས་
གསོས་སུ་བྱོན་པར་ངེས་ཤིང་འཇམ་མགོན་བདག་ཆེན་རིན་པོ་ཆེའི་གཟིགས་སྣང་
དུ་ཡང་། རྗེ་འདི་སློབ་དཔོན་ཆེན་པོ་དངོས་སུ་གཟིགས་པར་བརྟེན། གོང་མའི་ཞལ་
ནས་ཀྱང་། སྔ་སོར་ས་སྐྱའི་ལྷ་ཁང་མཁན་ཆེན་གྱི་མནལ་ལམ་དུ་དཔལ་ལྡན་ས་
སྐྱའི་གདུང་འཛིན་དུ་བྱོན་པ་ཡིན་ཞེས་སློབ་དཔོན་ཆེན་པོ་སྐུ་ཁྲོ་ཉམས་ཅན་ཆིབས་
པ་ནག་པོ་ལ་ཆིབས་པ་རྨིག་བཞི་མཁའ་འགྲོ་བཞིས་བཏེག་ནས་ཕེབས་པ་ཞིག་བྱུང་
བ་ནས་མི་རིང་བར་བདག་ཆེན་ཉིད་སྐུ་བལྟམས་པའི་ཚུལ་དང་བཅས། ངེད་སློབ་
དཔོན་ཆེན་པོའི་སྤྲུལ་པ་ཡིན་ཟེར་རུང་། བླ་མ་ཉིད་ཨུ་རྒྱན་ཆེན་པོའི་སྤྲུལ་པ་ཡིན་
ངེས་སུ་འདུག་ཅེས་བཀའ་ཕེབས་པ་རྗེ་དབོན་མཆོག་གི་བཀའ་དྲི་མ་མེད་པ་ལས་
ཐོས་པས་ཀྱང་མཚོན་ནོ། །
སྐྱིད་གཤོངས་ཕྲིན་ལས་རབ་རྒྱས་གླིང་དུ་བཀའ་བརྒྱད་གསང་བ་ཡོངས་རྫོགས་ཀྱི་
སྒྲུབ་ཆེན་དང་འབྲེལ་བར་དམ་རྫས་བདུད་རྩི་སྨན་སྒྲུབ་མཛད་པར་སྨན་རྣམས་ལྡབ་
འགྱུར་ལྷག་པར་འཕེལ་ཞིང་། ཁ་དོག་དྲི་རོ་སོགས་ཀྱང་སྔ་རབས་པ་ཕལ་ཆེར་ལས་
ཁྱད་པར་དུ་འཕགས་པ་དང་། བཀའ་རྩོམ་ཀྱང་རྗེ་ཉིད་ཀྱི་རྣམ་པར་ཐར་པ་དང་། གསན་ཡིག་སོགས་དཀར་ཆག་ཏུ་གསལ་བ་ལྟར་ལགས་ཤིིང་། དེ་དག་ཀྱང་སྔ་
རབས་ཀྱི་ཡིག་ཆ་གཞན་ལས་ཁྱད་པར་དུ་འཕགས་པ་བཅས་འདི་དག་རྣམ་དཔྱོད་
དང་ལྡན་པའི་སྐྱེས་བུ་དམ་པ་རྣམས་ཀྱིས་གཟིགས་པས་རྗེ་ཉིད་ཀྱི་ཕྱི་ནང་གསང་
བའི་ཡོན་ཏན་མཁྱེན་པར་འགྱུར་བ་ལས་མང་དུ་སྨོས་ཅི་ཞིག་དགོས་འོན་ཀྱང་
འདིར་རྗེ་ཉིད་ཀྱི་ལྗགས་བསྒྲིགས་མའི་རྣམ་ཐར་དུ་མ་གསལ་བའི་དབུས་གནས་
གཙོ་བོར་གྱུར་པའི་སྒྲུབ་གནས་འགའ་ཞིག་ཏུ་ཕེབས་པའི་ལོ་རྒྱུས་ཀྱི་འཕྲེང་བ་སྤེལ་
བའི་བྱ་བ་ལ་ཞུགས་སོ། ། དེ་ཡང་གནམ་ཕུ་རྫའི་ར་བ་ཞིང་སྐྱོང་ཕུག་ཞེས་བྱ་བ། འཇིག་རྟེན་ཡོངས་གྲགས་སུ་དཔལ་ཙ་རི་ཏྲ་དང་གཉིས་སུ་མེད་པར་གླེང་བ། རི་
རྣམས་བཅོམ་ལྡན་འདས་རྒྱལ་བ་རིགས་ལྔའི་ཚུལ་དུ་མཆིས་པའི་དབུས་རི་བདེ་
མཆོག་གི་ཕོ་བྲང་གི་ངོགས་སུ་འཇིག་རྟེན་དབང་ཕྱུག་སྤྱན་རས་གཟིགས་བཅུ་
གཅིག་ཞལ་གྱི་སྐུའི་རྣམ་པ་མ་འདྲེས་པར་ཤིན་ཏུ་གསལ་བ། ཞིང་སྐྱོང་བདུད་ཀྱི་
མགོན་པོ་སེང་གེའི་གདོང་པ་ཅན་ཀུན་དགའ་གཞོན་དུས་ཉེ་བར་སྐྱོང་བའི་གནས། རྩེ་མོར་དར་སྣ་ཚོགས་ཀྱི་ལྡ་ལྡི་དང་། ཅོ་པཎ་དང་། དར་པོ་ཆེ་རབ་ཏུ་མང་པོས་
སྒྲུབ་རྒྱུད་ཀྱི་བསྟན་པའི་རུ་མཚོན་སྲིད་རྩེར་བསྒྲེང་བ་མཚོན་ཞིང་། འདབ་རྣམས་རྩི་
ཤིང་ནགས་ཚལ་གྱི་དྲ་བ་འཁྲིགས་ཤིང་། འབབ་ཆུ་དང་། བྱ་རྣམ་པ་སྣ་ཚོགས་སྐད་
སྙན་སྒྲོག་ཅིང་། བར་མཚམས་རྣམས་སུ་སྤང་ལྗོངས་རྩ་དང་མེ་ཏོག་སྣ་ཚོགས་པའི་
དྲ་བས་ཁེབས་པར་བུང་བ་དང་། རི་དྭགས་སྣ་ཚོགས་ཀྱི་མཛེས་པར་བྱས་པས་
ཉམས་དགའ་བ་དང་། དུར་ཁྲོད་རབ་ཏུ་མང་པོར་མི་རོ་གསར་རྙིང་དང་། རུས་པའི་
དུམ་བུ་ཟླ་བ་བཅག་པ་ལྟ་བུ་དང་། སྐྲ་དང་། སེན་མོ་དང་། ཁྲག་རྣམ་པར་འཐོར་བ་
མཁའ་འགྲོ་མ་དང་། ཤ་ཟ་དང་། གཅན་གཟན་གཏུམ་པོ་དག་རྒྱུ་བའི་འཇིགས་
ཤིང་སྐྱི་གཡའ་བའི་བགྲོད་པར་དཀའ་བ། མི་རྟག་པ་དང་། སྡུག་བསྔལ་བ་དང་། བདག་མེད་པ། སྟོང་པ་སྟོན་པའི་སློབ་དཔོན་འབའ་ཞིག་ཏུ་འཆར་བ། དབུས་སུ་
གཡུ་ཡི་མཎྚལ་བཀོད་པ་ལྟ་བུའི་མཚོ་ཡིད་དུ་འོང་བ་དང་བཅས་པའི་ཕན་ཚུན་
རྣམས་སྒྲུབ་པ་པོའི་བསྟི་གནས་སུ་འོས་པའི་རྫའི་སྤྱིལ་པོ་བྲེང་ཆགས་སུ་བསྒྲིགས་
པའི་བར་མཚམས་རྣམས་ཨིཎྚ་ནི་ལའི་རྩིག་པ་ལྟ་བུའི་ར་བས་ཡོངས་སུ་བསྐོར་བ། སྔོན་གྱི་དུས་ན་རྒྱལ་བ་ལོ་རས་པ་དང་། རྗེ་རང་བྱུང་པ་སོགས་དམ་པ་དུ་མས་བྱིན་
གྱིས་བརླབས་ཤིང་ཕྱག་ཞབས་